b'\n_START_ARTICLE_\nDumitru Cioflin\xc4\x83\n_START_PARAGRAPH_\nDumitru Cioflin\xc4\x83 (n. 16 iunie 1942, ora\xc8\x99ul Strehaia, jude\xc8\x9bul Mehedin\xc8\x9bi) este un general de armat\xc4\x83 rom\xc3\xa2n, care a \xc3\xaendeplinit func\xc8\x9bia de \xc8\x99ef al Marelui Stat Major al Armatei Rom\xc3\xa2ne (1991-1997).\n_START_SECTION_\nBiografie\n_START_PARAGRAPH_\nDumitru Cioflin\xc4\x83 s-a n\xc4\x83scut la data de 16 iunie 1942, \xc3\xaen ora\xc8\x99ul Strehaia (jude\xc8\x9bul Mehedin\xc8\x9bi). A absolvit Liceului Militar \xe2\x80\x9eDimitrie Cantemir\xe2\x80\x9d din Breaza (1956-1960), apoi \xc8\x98coala Militar\xc4\x83 Superioar\xc4\x83 de Ofi\xc8\x9beri Activi "Nicolae B\xc4\x83lcescu" din Sibiu (1960-1964) \xc8\x99i Academia Militar\xc4\x83 (1973-1975). _NEWLINE_Dup\xc4\x83 absolvirea \xc8\x99colii de ofi\xc8\x9beri, a fost \xc3\xaencadrat \xc3\xaen func\xc8\x9bia de comandant pluton \xc3\xaen Regimentul 3 Infanterie (1964), ulterior comandant pluton mitraliere antiaeriene \xc3\xaen Regimentul 21 Mecanizat, comandant de pluton \xc8\x99i apoi de companie \xc3\xaen Batalionul 22 V\xc3\xa2n\xc4\x83tori de Munte (1965-1967), dup\xc4\x83 care a fost numit \xc3\xaen secretariatul Comandamentului Armatei a 3-a, unde a activat p\xc3\xa2n\xc4\x83 \xc3\xaen anul 1973._NEWLINE_Absolvind \xc8\x99i Academia Militar\xc4\x83, devine ofi\xc8\x9ber de stat major \xc8\x99i este numit \xc8\x99ef de stat major la Batalionul 22 V\xc3\xa2n\xc4\x83tori de Munte (1975 - 1977), apoi comandant al Batalionului 27 V\xc3\xa2n\xc4\x83tori de Munte (1977-1980). _NEWLINE_Ulterior, Dumitru Cioflin\xc4\x83 a \xc3\xaendeplinit func\xc8\x9biile de \xc8\x99ef al cercet\xc4\x83rii \xc3\xaen Brigada 4 V\xc3\xa2n\xc4\x83tori de Munte \xc8\x99i \xc8\x99ef de stat major al Brig\xc4\x83zii 2 V\xc3\xa2n\xc4\x83tori de Munte (1980 - 1985); \xc8\x99ef al sec\xc8\x9biei preg\xc4\x83tire de lupt\xc4\x83 \xc8\x99i \xc8\x99ef al sec\xc8\x9biei opera\xc8\x9bii din Comandamentul Armatei a 3-a; comandantul Diviziei 2 Mecanizate (ian. - oct. 1990); prim-adjunct al M.I. (14 - 16 iunie 1990), comandantul Armatei a 3-a (oct. 1990 - ian. 1991).\n_START_SECTION_\n\xc8\x98ef al Statului Major General\n_START_PARAGRAPH_\n\xc3\x8en ianuarie 1991, a fost numit secretar de stat \xc8\x99i \xc8\x99ef al Departamentului pentru \xc3\x8env\xc4\x83\xc8\x9b\xc4\x83m\xc3\xa2nt, \xc8\x98tiin\xc8\x9b\xc4\x83 \xc8\x99i Cultur\xc4\x83 din Ministerul Ap\xc4\x83r\xc4\x83rii Na\xc8\x9bionale._NEWLINE_Apoi, la data de 3 mai 1991, generalul-locotenent Dumitru Cioflin\xc4\x83 este numit \xc3\xaen func\xc8\x9bia de secretar de stat \xc8\x99i \xc8\x99ef al Marelui Stat Major al Armatei Rom\xc3\xa2ne, pe care a \xc3\xaendeplinit-o p\xc3\xa2n\xc4\x83 la data de 22 ianuarie 1997. Dup\xc4\x83 cum o caracterizeaz\xc4\x83 el \xc3\xaensu\xc8\x99i, "a fost o perioad\xc4\x83 complex\xc4\x83, marcat\xc4\x83, \xc3\xaen limite controlabile, de imprevizibil, de unele indecizii, de manifest\xc4\x83ri izolate de rezisten\xc8\x9b\xc4\x83 la schimbare". \xc3\x8en timpul mandatului s\xc4\x83u, Marele Stat Major \xc8\x99i-a schimbat titulatura \xc3\xaen cea de Statul Major General (denumirea sa istoric\xc4\x83).  _NEWLINE_Generalul-locotenent Dumitru Cioflin\xc4\x83 a fost \xc3\xaenaintat la gradul de general-colonel (cu 3 stele) la 21 octombrie 1994 . _NEWLINE_\xc3\x8en calitate de \xc8\x99ef al Statului Major General, generalul Cioflin\xc4\x83 a ini\xc8\x9biat \xc8\x99i condus procesul de restructurare \xc8\x99i modernizare a armatei conform noilor op\xc8\x9biuni politice ale statului rom\xc3\xa2n. \xc3\x8en timpul mandatului s\xc4\x83u, s-a semnat actul de aderare al Rom\xc3\xa2niei \xc3\xaen Parteneriatul pentru Pace al NATO, \xc8\x9bara noastr\xc4\x83 fiind primul stat care a semnat documentele de aderare la acest important sistem politico-militar. _NEWLINE_\xc3\x8entre anii 1997-2001, a \xc3\xaendeplinit func\xc8\x9bia de comandant (rector) al Academiei de \xc3\x8enalte Studii Militare din Bucure\xc8\x99ti (ast\xc4\x83zi redenumit\xc4\x83 ca Universitatea Na\xc8\x9bional\xc4\x83 de Ap\xc4\x83rare). \xc3\x8en acest interval a fost \xc3\xaenaintat la gradul de general de armat\xc4\x83 (cu 4 stele) la 25 octombrie 2000 . _NEWLINE_Generalul Dumitru Cioflin\xc4\x83 a fost trecut \xc3\xaen rezerv\xc4\x83 la 1 octombrie 2001.  Tot atunci, a fost numit \xc3\xaen func\xc8\x9bia de consilier de stat pe probleme de ap\xc4\x83rare al primului ministru, Adrian N\xc4\x83stase. _NEWLINE_La data de 5 octombrie 2006, generalul (r) Dumitru Cioflin\xc4\x83 a fost pus sub \xc3\xaenvinuire de procurorii DNA, fiind acuzat de abuz \xc3\xaen serviciu contra intereselor publice, al\xc4\x83turi de fostul ministru al ap\xc4\x83r\xc4\x83rii, Victor Babiuc. Ei sunt acuza\xc8\x9bi, \xc3\xaen dosarul schimbului de terenuri dintre Ministerul Ap\xc4\x83r\xc4\x83rii Na\xc8\x9bionale \xc8\x99i latifundiarul Gigi Becali, c\xc4\x83 l-au ajutat pe finan\xc8\x9batorul clubului de fotbal Steaua, s\xc4\x83 schimbe, \xc3\xaen anii 1995-1997, un teren de 32 hectare din comuna \xc8\x98tef\xc4\x83ne\xc8\x99tii de Jos (jude\xc8\x9bul Ilfov), cu unul similar ca dimensiuni, dar mult mai scump, situat \xc3\xaen comuna Voluntari (ast\xc4\x83zi ora\xc8\x99, jude\xc8\x9bul Ilfov), zon\xc4\x83 din apropierea Capitalei, considerat\xc4\x83 de lux. Prejudiciul calculat se ridica la momentul respectiv la aproximativ 3 milioane de dolari. _NEWLINE_Dumitru Cioflin\xc4\x83 era cel care a \xc3\xaenaintat Consiliului Suprem de Ap\xc4\x83rare a \xc8\x9a\xc4\x83rii o scrisoare prin care armata solicita \xc8\x99i argumenta necesitatea schimbului de terenuri. Solicitarea era motivat\xc4\x83 de inten\xc8\x9bia de a construi \xc3\xaen \xc8\x98tef\xc4\x83ne\xc8\x99ti o loca\xc8\x9bie militar\xc4\x83 important\xc4\x83 care n-a fost ridicat\xc4\x83 niciodat\xc4\x83. \xc3\x8en plus, generalul Dumitru Cioflin\xc4\x83 era cumnat cu primarul de atunci din \xc8\x98tef\xc4\x83ne\xc8\x99ti. _NEWLINE_La 22 mai 2013, Dumitru Cioflina a fost condamnat, alaturi de Gigi Becali si Victor Babiuc, la doi ani de \xc3\xaenchisoare \xc3\xaen dosarul schimbului de terenuri cu MApN.\n_START_SECTION_\nCondamnarea\n_START_PARAGRAPH_\nLa data de 20 Mai 2013, Dumitru Cioflin\xc4\x83 a fost condamnat definitiv \xc8\x99i irevocabil pentru implicarea sa \xc3\xaentr-un transfer ilegal de terenuri \xc3\xaentre MApN \xc8\x99i o persoan\xc4\x83 privat\xc4\x83, iar regimul de deten\xc8\x9bie al acestuia a fost unul semi-deschis.'